建除诗
范云 (NanBei)
建国负东海，衣冠成营丘。除道梁淄水，结驷登之罘。满座咸嘉友，蘋藻绝时羞。平望极聊摄，直视尽姑尤。定交无恒所，同志互相求。执手欢高宴，举白穷献酬。破琴岂重赏，临濠宁再俦。危生一朝露，蝼蚁将见谋。成功退不处，为名自此收。收名弃车马，单步反蜗牛。开渠纳秋水，相土播春畴。闭门谢世人，何欲复何求。